SKRIFTLIG FORESPØRGSEL E-1852/02

af Pedro Marset Campos (GUE/NGL) til Kommissionen

(28. juni 2002)

Om: Forurening af floden Segura, Murcia, Spanien

Forureningen af floden Segura i Murcia, Spanien er et temmelig alvorligt problem i de autonome regioner Murcia og Valencia, hvis løsning har lange udsigter på grund af de kompetente myndigheders langsommelighed.

I den beretning, som den spanske ombudsmand udarbejdede i 2001, og som vil blive forelagt for det spanske Deputeretkammer den 17. juni 2002, lægges der vægt på ødelæggelsen og forureningen af floden Segura, og indsatsen fra såvel de regionale som de centrale forvaltningsmyndigheder betegnes som ineffektiv.

Der er desuden anlagt sag ved retterne i Murcia og Orihuela for vedvarende overtrædelse af miljølovgivningen på grund af forurening af floden Segura med affald, der især hidrører fra de kommuner, der er beliggende langs floden i den autonome region Murcia.

Der er i øjeblikket ni tiltalte i denne sag, bl.a. den øverste ansvarlige for vandløbsmyndigheden Confederación Hidrográfica del Segura og vandkommissæren. Det anføres i tiltalen, at de har forsømt deres lovbefalede forpligtelser til at beskytte kvaliteten af vandet i floden Segura, der anvendes til overrisling af afgrøderne, og som ifølge de mange ekspertrapporter, der indgår i sagen, er skadelige for miljøet og menneskers sundhed.

1. Har Kommissionen kendskab til disse forhold?

2. Hvad agter Kommissionen at foretage sig for at opklare de formodede overtrædelser?

3. Mener Kommissionen ikke, at det er påtrængende nødvendigt at kræve, at de regionale og centrale myndigheder som hasteforanstaltning tilvejebringer øjeblikkelige og samlede løsninger med det formål at overholde EU-bestemmelserne om borgernes ret til et sundt miljø?

Svar afgivet på Kommissionens vegne af Margot Wallström

(31. juli 2002)

1. Kommissionen kender intet til de forhold, det ærede medlem nævner i forbindelse med den strafferetlige sag ved de spanske domstole som følge af forureningen af floden Segura.

2. Kommissionen har ingen beføjelser på det strafferetlige område og kan som følge heraf ikke træffe foranstaltninger til afklaring af de formodede overtrædelser af miljølovgivningen som omtalt af det ærede medlem. Der er altså her tale om et spørgsmål, som ikke sorterer under Fællesskabets kompetence, men som kan behandles ved de nationale domstole. Det fremgår i øvrigt af den skriftlige forespørgsel, at de spanske retsinstanser kender de nærmere enkeltheder i sagen.

3. På den anden side kender Kommissionen udmærket til problemet med forureningen af floden Segura i provinserne Murcia og Alicante. Det skal bemærkes i den forbindelse, at de spanske myndigheder har tilstillet Kommissionen deres plan for miljømæssig genopretning af Segura-flodbækkenet. Denne plan, som er udarbejdet af det spanske miljøministerium i samarbejde med de autonome provinser Murcia og Valencia, indebærer anlæggelse af rensningsanlæg, indgåelse af aftaler mellem den offentlige administration og erhvervslivet, administrative kontrol- og straffeforanstaltninger samt meget betydelige investeringer.

Den ovennævnte plan er for øjeblikket ved at blive iværksat på de forskellige planlagte områder. Det skal fremhæves, at der er blevet idriftsat seks nye rensningsanlæg siden begyndelsen af 2002 med henblik på sanering af Segura-flodbækkenet, bl.a. i den mellemste og nederste del af floden (Vega Media y Baja).